
Missziók ruházati ellátásának tapasztalatai és a fejlesztés lehetőségei

Dolgozatom témája a missziók ruházati ellátása, azon belül is a katona ruházatának, az egyéni felszerelésrendszerének jelentősége, valamint viselésük, illetve alkalmazásuk során nyújtott előnyök.
Témaválasztásomat indokolta, hogy a Magyar Honvédség rendeltetéséből eredő alapfeladatai, NATO tagsága és nemzetközi kötelezettségvállalása révén több országban vesz részt missziós műveletekben, békefenntartó tevékenységekben. Az országot képviselő katonák megjelenése, felszerelése tükrözi a lakosság számára az ország arculatát, képességeit. Azonban az egyenruha ezen tevékenységek keretében nem csak egy külső megjelenési forma, hanem a legszűkebb környezet, amelyben a katona él. Ebből kifolyólag számos elvárásnak kell eleget tennie.
Kifejtem a ruházattal szemben támasztott alapvető követelményeket. Bemutatom, hogyan hat az egyéni hőérzetre a ruházat különböző időjárási körülmények között, ezáltal hogyan változnak a katona egyes képességei.
A XXI. századtól a klasszikus háborúk háttérbe szorulása lett megfigyelhető. Napjainkban a katonai, főként nem háborús, válságreagáló műveletek során a dinamikus harc előtérbe kerülése, a folyamatosan változó harctéri körülmények, az új kihívást jelentő feladatok, továbbá a jövő katonája előtt álló problémák által elengedhetetlenné vált, a megfelelő informatikai, elektronikai, és felderítő képességekkel rendelkező digitális katona kialakulása, tehát felszerelésének hálózatba integrálása.
Szükségessé vált a világ számos haderejében, így a Magyar Honvédségben rendszeresített ruházat, mind a felszerelésrendszer eszközeinek folyamatos fejlesztése, modernizálása, mely a kor kihívásainak meg tud felelni.
Bemutatásra kerül továbbá munkámban a Magyar Honvédség által kidolgozott Lövész 2020 program, a rendszeresített ruházat, missziós felszerelések műveleti területnek megfelelően, továbbá más nemzetek tervei, a haderejük képességének, hatékonyságának fejlesztése érdekében.



